google/wiki40b huggingface dataset:
Dašnaktshuthjun

"Dašnaktshuthjun" (ka "Dašnaktsutjun"; õieti Armeenia Revolutsiooniline Föderatsioon või Armeenia Revolutsiooniline Liit; armeenia keeles Հայ Հեղապոխական Դաշնակծություն (Haj Heghapohhakan Dašnaktshutjun), vanas kirjaviisis Հայ Յեղապոխական Դաշնակծութիւն) on armeenlaste sotsialistlik ja rahvuslik partei, mis asutati 1890. aastal Thbilisis. Partei tegutseb enam kui kolmekümnes riigis: Armeenias, Mägi-Karabahhis ja suure armeenia diasporaaga riikides, eriti Liibanonis, kus tal on esindus parlamendis. See on armeenlaste suurim poliitiline organisatsioon diasporaas. Dašnaktshuthjuni liikmeid nimetatakse dašnakkideks.
Kui teised Armeenia erakonnad keskenduvad enamasti haridus- või humanitaarprojektidele, siis ARF on üks poliitilisemaid organisatsioone ning traditsiooniliselt üks tulisemaid Armeenia rahvusluse toetajaid. ARF korraldab kampaaniaid Armeenia genotsiidi tunnustamise ja reparatsioonide maksmise toetuseks. Samuti toetab ARF Armeenia ajalooliste alade ühendamist, nagu seda nägi ette Sèvres'i rahuleping 1920. aastast.
2007. aasta Armeenia parlamendivalimistel sai partei 13,1% häältest ja 16 kohta 131-liikmelises parlamendis. Armeenias juhib parteid Vahan Hovanesjan.
Liibanonis on armeenlastele eraldatud 6 kohta 128-liikmelises parlamendis. Ajalooliselt on enamiku nendest võitnud Dašnaktshuthjun, 2009. aasta valimistel saadi 2 kohta.

Ajalugu

Dašnaktshuthjun on üks armeenlaste vanimaid erakondi. Partei asutasid 1890 Gruusia pealinnas Tbilisis Kristapor Mikaeljan, Stepan Zorian ja Simon Zavarjan. Erakonna eesmärgiks oli armeenlastele laialdase autonoomia ja ideaalis omariikluse saavutamine Ida-Türgis, kasutades selleks relvastatud võitlust. Ta oli kolmest 20. sajandi alguse armeenlaste erakonnast kõige rahvuslikum. Ülejäänud erakonnad olid liberaalid, kes püüdsid läbirääkimiste abil Türgiga saavutada, et Türgi valitsus teostaks 1878. aasta Berliini kongressil lubatud reformid, ja sotsiaaldemokraadid, kes järgisid marksismi ja lootsid korraldada maailmarevolutsiooni.
Sotsialistliku parteina liitus Dašnaktshuthjun 1907. aastal Sotsialistliku Internatsionaaliga. Liikmesuses oli vaheaeg 1960–2002, kuid 2003. aastast on partei taas täisliige.
1918. aastal oli Dašnaktsuthjunil oluline roll Armeenia Demokraatliku Vabariigi loomises, mis langes Nõukogude kommunistlike vägede surve all 1920. aastal. Pärast maa vallutamist partei keelustati. Kui kommunistid Dašnaktshuthjuni juhtkonna pagulusse ajasid, juurdus partei Armeenia diasporaas, aidates armeenlastel säilitada oma kultuurilist identiteeti. Pärast NSV Liidu lagunemist naasis ARF Armeeniasse (oli keelustatud 1994-95), kus sel on taas tähtis roll juhtiva opositsiooniparteina. Enne Serž Sargsjani valimist presidendiks 2008. aastal kuulus ARF valitsuskoalitsiooni, ehkki sel oli oma presidendikandidaat.
1990. aasta Armeenia parlamendivalimistel puudusid parteinimekirjad, kuid Dašnaktsuthjuni liikmed kogusid parlamendis 12 saadikukohta. 1995. aasta valimiste ajal oli partei keelustatud, selle liikmetele kuulus üks koht. 1999. aastal kogus erakond 7,8% häältest ja 8 kohta, 2003. aastal 11,5% ja 11 kohta, 2007. aastal 13,2% ja 16 kohta ning 2012. aastal 5,67% ja 5 kohta.
Nõukogude Liidu luuretegevus Eestis

Esimesed katsed luurevõrgustiku loomisel

Esmased teabehankeoperatsioonid organiseeriti Nõukogude Liidu sõjaväeluure eellase Venemaa Nõukogude Vabariigi Revolutsioonilise Sõjanõukogu Välistaabi Registreerimisvalitsuse poolt 1919. aastal, kui nõukogude sõjaväeluuresse kaasati keiser Nikolai II ja perekonna hukkamisel osalenud ja ÜK(b)P suunitlusel sõjaväeluuresse suunatud läti päritolu kommunist Jan Svikke (Свикке Ян Мартынович), kes pidi enne detsembrit 1918. aastal organiseerima sõjaväeluure agentuurvõrgustiku Läänemere-äärsetes riikides. Läänemere-äärsetes riikides organiseeriti 4 agentuurvõrku, mis aga "lagunesid" kuu või pooleteise jooksul.
1. märtsil 1919 saadeti bolševike sõjaväeluurega kaastööd tegev endise Venemaa keisririigi Kindralstaabi kapten Georgi Teodori eriülesandega luua teabehankeks vajalikud agentuurvõrgud Leedus, Lätis ja Põhjarindel, kuid vahistati 12. märtsil Tšekaa Eriosakonna töötajate poolt Dvinskis ning luurevõrgustiku loomise asemel paigutati Moskvas Butõrka vanglasse süüdistatuna spionaažis ja kontrrevolutsioonilise vandenõu organiseerimises, kus viibis kuni 4. jaanuarini 1921.
Emre Belözoğlu

Emre Belözoğlu (sündinud 7. septembril 1980 İstanbulis) on türgi jalgpallur, kes mängib Türgi kõrgliiga klubis Fenerbahçe poolkaitsjana.
Türgi jalgpallikoondises mängis ta aastatel 2000–2017 kokku 94 korral ja lõi üheksa väravat.
10. augustil 2011 Eestiga peetud sõprusmängus lõi ta kaheksandal mänguminutil penaltist matši esimese värava, viies Türgi 1:0 juhtima. 11. septembril 2012 lõi ta 2014. aasta jalgpalli MM valikmängus Eesti vastu 44. minutil Türgi avavärava.
Emre kuulub ka Brasiilia jalgpallikuulsuse Pelé koostatud maailma parima elava 125 jalgpalluri nimekirja FIFA 100, mis avaldati 4. märtsil 2004.
Tartu Forseliuse Kool

Tartu Forseliuse Kool on põhikool Tartus.
Kool on nimetatud Bengt Gottfried Forseliuse auks. Varem on kool kandnud nimesid Tartu Forseliuse Gümnaasium, Tartu 8. Keskkool ja Johannes Semperi nimeline Tartu 8. Keskkool.
Kool asub Tartus Tähe tänaval, Forseliuse pargi vastas.
Septembrist 2013 hakkas kool töötama põhikoolina.
Marshalli maakond (Illinois)

Ajalugu

Maakond moodustati 1839. aastal.
Air France'i lend 447

Sündmused

Air France'i Airbus A330-200 startis kell 7.03 (kohaliku aja järgi) Rio de Janeiro-Galeão rahvusvahelisest lennujaamast. Lennuk väljus Brasiilia radarite vaateväljast kell 1.50 Fernando de Noronha saarestikust põhja pool. Viimane teade lennukist saadi kell 2.14, kui lennuk saatis automaatse teate elektrisüsteemi rikke kohta. Lennuk jäi kadunuks Atlandi ookeani kohal 1. juunil 2.14 ja 2.29 (maailmaaeg) vahel.

Otsing

Brasiilia õhujõud teatasid 6. juunil, et tõid ookeanist välja kahe mehe surnukehad. 
Brasiilia ja Prantsusmaa sõjalaevad tõid 7. juunil Atlandi ookeanist välja veel viieteistkümne reisija surnukehad.
17. juuni seisuga olid juba 50 inimese surnukehad leitud, kellest 49 olid kaldale viidud.
26. juunil Brasiilia sõjavägi teatas, et lõpetas otsingud. Kokku viidi maale 50 surnukeha. 
Mais 2011 toodi pinnale veel 77 surnukeha. Kokku on välja toodud ohvrite arv 127.

Õnnetuse uurimine

Esialgse uurimise tulemusel tuvastati, et lennuki andurid andsid pilootidele valeandmeid lennuki kiiruse kohta.
Lennuki pardasalvesteid, nn musti kaste otsiti allveelaeva ja kahe sondeerimislaevaga edutult kuni juuli lõpuni, kuni oli lootus tabada musta kasti signaali. 20. augustini 2009 jätkusid otsingud sonaritega, aga lennuki kere jäi leidmata. 
Järgmine otsingute faas mais 2010 jäi samuti edutuks.
Otsinguid jätkati veebruaris 2011. 3. aprillil 2011 leiti sonariga 3,8–4 km sügavuses lennuki kere tükid. 26. aprillil leiti lennuki musta kasti tühi konteiner. Musta kasti mäluplokk leiti 1. mail 2011 ja toodi pinnale. Pilootide kabiini helisalvesti leiti 2. mail 2011 ning toodi pinnale järgmisel päeval. 16. mail 2011 teatati, et ligi kaks aastat mere põhjas olnud lennuki pardasalvestite info õnnestus lugeda.
Pardasalvestite üleskirjutused kinnitasid varasemaid kahtlusi, et lennuki kiiruseandurid andsid vigast infot. Arvatav katastroofi põhjus oli lennukitel kiiruseandurina kasutatava Pitot toru jäätumine ning pilootide ebaõige reaktsioon vigaste või puuduvate kiiruse näitude korral öösel tugeva turbulentsi tingimustes.
Jeffersoni maakond (Colorado)

Linnad ja alevid

Applewood – Arvada – Aspen Park – Bergen Park – Bow Mar – Broken Arrow Acres – Brook Forest – Buffalo Creek – Cliffdale – Coal Creek – Cody Park – Columbine – Conifer – Crossons – Deermont – Dome Rock – Edgemont – Edgewater – El Rancho – Elephant Park – Evergreen – Fenders – Ferndale – Foxton – Genesee – Glenelk – Golden – Green Mountain Village – Green Valley Acres – Herzman Mesa – Hidden Valley – Hiwan Hills – Homewood Park – Idledale – Indian Hills – Indian Springs Village – Kassler – Ken Caryl – Kittredge – Lakeside – Lakewood – Leyden – Leyden Junction – Littleton – Lone Pine Estates – Longview – Marshdale – Morrison – Mount Olivet – Mount Vernon Club Place Mountain View – Oehlmann Park – Oxyoke – Paradise Hills – Phillipsburg – Pine Grove – Plainview – Plastic – Pleasant View – Riverview – Rocky – Rosedale – Semper – Silver Springs – Sky Village – Snow Water Springs – South Platte – Sphinx Park – Spivak – Sprucedale – Stanley Park – Troutdale – Trumbull – Twin Forks – Twin Spruce – Wah Keeney Park – Wallace Village – Wandcrest Park – Waterton – Westminster – Wheat Ridge
Alexander von Frey

Alexander Paul Heinrich von Frey (4/16. aprill 1894  Grotūzis (Grotthuss bei Smilten) – 19. veebruar 1919 Sassi mõis) oli Saaremaa mässus hukkunud Liivimaa põllumees.
Freyd on Baltimaades immatrikuleerimata riigiaadli suguvõsa (1792).  
Vanemad: Alexander Reinhold von Frey  (13/25. jaanuar 1856 Skulberģi (Forstei Kolberg) – 20. oktoober 1932 Stettin) ja Helene Stael von Holstein (13/25. aprill 1855 Taali mõis (Staelenhof) – 20. aprill 1932 Stettin).
Abikaasa alates 20. aprillist/3. maist 1917 Maria Luise Sass (14/26. jaanuar 1900 Kuressaare – 9. detsember 1926 Berlin-Wittenau).
Postuumne poeg Alexander von Frey (25. aprill 1919 – 24. august 1938 Hannover, adopteeritud 3. oktoobril 1934 Dorries v. Ditfurthi ja Erna v. Steubeni poolt, uus perekonnanimi v. Frey gen. v. Ditfurth).
Visa hing

Süžee

Jõuluõhtul saabub detektiiv John McClane Los Angelesse, et kohtuda oma naisega, kes töötab Nakatomi Plazas, Nakatomi firma pilvelõhkujas. Ettevõtte juhtkond tähistab õnnestunud miljonitehingut. Pidutsemise katkestavad 12 saksa terroristi, kes võtavad kõik hoones viibijad pantvangi. Vaid McClane jääb tabamata ning asub võitlusse.
Estcoy-13

Väljaõpe

13.–23. septembrini 2011 korraldati Ida-Virumaal Sirgalas õppus BAM-11. Afganistani suunduva Eesti kontingendiga koos osales väljaõppeharjutustel rahvuslik toetuselement NSE-12. Lisaks osaleti 27. septembrist kuni 4. oktoobrini Lätis Ādaži polügoonil iga-aastasel õppusel Teraskilp

Missioonid

ESTCOY-13 põhiülesanneteks oli vastase häirimine ja eksitamine koostöös Ühendkuningriigi luurerühma ja snaiprigrupiga. Osaleti teede puhastamistel isevalmistatud lõhkekehadest (IED – Improvised Explosive Device), et avada teed liikumiseks lõunast tulevatele Afganistani armee ja politsei üksustele.
Detsembrist jaanuarini osalesid Estcoy-13 liikmed koos Afganistani julgeolekujõudude ja Helmandi Väekoondise üksustega koostööoperatsioonis Talvevõit. Igapäevaste patrullide käigus avastati kuus peidikut, mis sisaldasid tulirelvi, laskemoona ja erinevaid lõhkekehade valmistamiseks vajaminevaid komponente.
Jaanuaris kümnepäevalise ühisoperatsiooni Vapper Tiiger (Loy Mandah ja Lashkar Gah vahelise magistraaltee puhastamine) käigus tehti kahjutuks kümme isevalmistatud lõhkekeha. Avastati 17 peidikut ebaseaduslike relvade, laskemoona ja lõhkekehade valmistamise komponentidega.

Vigastused

25. detsembril 2011 sai eesti kaitseväelane kergelt haavata omatehtud lõhkekeha osalises plahvatuses. 
24. jaanuaril ja 1. veebruaril 2012 ründasid mässulised Estcoy-13 jalgsi patrulli, mille käigus said kaitseväelased raskelt haavata.

Avalik tähelepanu

Jaanuaris 2012 külastas Eesti sõdureid Afganistanis Riigikogu riigikaitsekomisjoni delegatsioon, koosseisus Mati Raidma, Aivar Riisalu, Marianne Mikko, Lauri Laasi ja Ülo Tulik.
Iseseisvuspäeva eel kohtusid Balti Kaitsekolledžis telesilla vahendusel Eesti kaitseväelastega president Toomas Hendrik Ilves ja kaitseväe juhataja brigaadikindral Riho Terras.
Patricia McPherson

Patricia McPherson (sündinud 27. novembril 1954 Washingtonis Oak Harboris) on Ameerika Ühendriikide näitleja.
Ta on tuntud eelkõige 1980. aastate teleseriaali "Knight Rider" KITT-i mehaaniku Bonnie Barstow osatäitjana aastatel 1982–1983 ning 1984-1986.
Konstantin Kanep

Konstantin Kanep VR II/3 (22. september 1893 Pärsama, Karja kihelkond, Saaremaa – 25. juuni 1965 Lund, Rootsi) oli Eesti sõjaväelane (kolonel).
Osales Järva kaitsepataljoni ülemana Vabadussõjas. Alates 1925. aastast oli Toompea lossi komandant.
Haitiophis

Levila

Need maod elavad Haiti saarel.
A-hepatiit

A-hepatiit ehk kollatõbi (vananenud nimega ka Botkini tõbi) on maksakahjustusega kulgev nakkushaigus. Sümptomiteks on iiveldus, palavik ja valud, mis avalduvad harilikult 3–6 nädala jooksul pärast viirusega kokkupuutumist. Mõne päeva möödumisel võivad nahk ja/või silmavalged muutuda kollakaks. Haiguse raskus on erinev, kuid reeglina maksapõletik krooniliseks ei muutu. A-hepatiit esineb väikelastel sageli kergemal kujul. A-hepatiidi vastu on võimalik lasta end vaktsineerida.

A-hepatiidi levik

A-hepatiidi viirus kandub edasi toidu ja joogiga, sellesse võib nakatuda ka ujumisel roiskveest saastunud vees. A-hepatiit on väga tavaline mitmes paigas maailmas ning nakatumise oht on suurim neis piirkondades, kus hügieeni- ja sanitaartingimused on ebapiisavad. A-hepatiidiga nakatumise ohtlikud piirkonnad on näiteks Venemaa, Egiptus, Küpros, Valgevene, Rumeenia, Bulgaaria, Türgi, Liibüa, Iraan, Alžeeria, Nigeeria, Keenia, Lõuna-Aafrika Vabariik, Kasahstan, Mongoolia, Hiina, Tai, Vietnam, Malaisia, Indoneesia, Mehhiko, Guatemala, Nicaragua, Panama, Kariibi mere saared, Brasiilia, Venezuela, Colombia, Peruu, Uruguay.
Brigaadikomandör

Brigaadikomandör (vene keeles командир бригады; lühend комбриг) oli aastatel 1935–1940 sõjaväeline auaste Punaarmees.
Brigaadikomandöri auaste anti tavaliselt brigaadi juhtima määratud ohvitseridele, samuti diviisikomandöride abidele.
Sõjaväelises hierarhias paiknes brigaadikomandör polkovniku ja diviisikomandöri vahel. Auastme kaotamisel 1940. aastal anti selle omanikele ümberatesteerimisel reeglina polkovniku, üksikutel juhtudel ka kindralmajori auaste. 
Siiski kohtas ka 1941. aastal Teise maailmasõja alguses veel ohvitsere, kes kandsid brigaadikomandöri lõkmeid – osaliselt oli see tingitud venitustest ümberatesteerimisel, osaliselt ohvitseride rahulolematusest ümberatesteerimisel neile määratud madalama polkovniku auastmega (näiteks hilisem armeekindral Aleksandr Gorbatov, kes lasti 1941. aasta kevadel vangilaagrist välja, ennistati Punaarmeesse ja sõdis rindel brigaadikomandöri auastmes kuni detsembrini).
Eesti Kaitseväes vastab brigaadikomandöri auastmele brigaadikindrali auaste.
Caine'i auhind

Caine'i auhind (The Caine Prize for African Writing) on iga-aastane kirjandusauhind, mis antakse Aafrika kirjanikule inglise keeles kirjutatud novelli eest.
Auhinda hakati välja andma 2000. aastal. See sai nime Bookeri auhinna komitee endise liikme Sir Michael Harris Caine'i järgi. Mõnikord nimetatakse auhinda ka Aafrika Bookeri auhinnaks.
Auhinna suurus on 10 000 naelsterlingit.
Eesti sotsiaalkaitseminister

Eesti sotsiaalkaitseminister oli Eesti Vabariigi valitsuse liige, üks kahest sotsiaalministeeriumi juhtinud ministrist, kelle vastutusvaldkonnas olid sotsiaalse turvalisuse, sotsiaalkindlustuse ja -hoolekande, laste, perede ja puudega inimeste elukvaliteedi, võrdse kohtlemise ning naiste ja meeste võrdõiguslikkuse küsimused.
Sotsiaalkaitseministri ametikoht loodi 2014. aastal, mil jagati senise sotsiaalministri ülesanded sotsiaalkaitseministri ja tervise- ja tööministri vahel. Vabariigi Presidendi otsusega nimetati senine sotsiaalminister Helmen Kütt alates 2. juulist 2014 sotsiaalkaitseministriks. 29. aprillil 2019 ametisse astunud Jüri Ratase teises valitsuses sotsiaalkaitseministri ametikohta ei ole.
Hugo (eesnimi)

Hugo on mehenimi.
Eestis oli 1. jaanuari 2018 seisuga eesnimi Hugo 828 mehel. Hugo on Eestis populaarsuselt 197. mehenimi. Kõige populaarsem on eesnimi Hugo vanuserühmas 0–4, kus neid on 10 000 elaniku kohta 37,18 ning Tartu maakonnas, kus neid on 10 000 elaniku kohta 8,32. Hugo on keskmiselt 22 aasta vanune (mediaanvanus on 8).
Õhutulejuht

Õhutulejuht (Forward Air Controller – FAC) on lahingutegevuse piirkonnas tegutsev sõjaväelane, kes tellib ja koordineerib maismaaüksuste tegevuse toetuseks mõeldud militaarõhusõidukite ründetegevust.
Maismaaüksuste toetuseks kasutatakse tavaliselt ründelennukeid, hävitus-pommituslennukeid, pommituslennukeid ja lahingukoptereid. Õhutulejuht asub sideühendusse kas õhutulejuhtimiskeskusega või õhusõiduki meeskonnaga ja edastab neile sihtmärgi ründamiseks vajalikud andmed.
Karl Abraham Hunniuse monument

Karl Abraham Hunniuse monument on mälestusmärk, mis asub Haapsalus. 
Monument on püstitatud arst Karl Abraham Hunniuse auks ning on arvele võetud ajaloomälestisena.
Taga-Kaukaasia sõjaväeringkond

Taga-Kaukaasia sõjaväeringkond (vene keeles Закавказский военный округ, lühend ЗакВО; aastast 1967 Краснознамённый Закавказский военный округ, lühend КЗакВО) oli aastatel 1935–1941, 1942 ja 1946–1993 Nõukogude Liidu ja Venemaa Föderatsiooni relvajõudude koosseisu kuulunud piirkondlik operatiiv-strateegiline väekoondis.
Sõjaväeringkond formeeriti 17. mail 1935 Kaukaasia Punalipulise armee baasil. Alguses moodustas selle territooriumi Taga-Kaukaasia SFNV, aastast 1936 aga Armeenia NSV, Aserbaidžaani NSV ja Gruusia NSV. Aastail 1939–1940 anti osa vägesid Leningradi sõjaväeringkonna alluvusse ning osaleti Talvesõjas. 23. augustil 1941 reorganiseeriti sõjaväeringkond Taga-Kaukaasia rindeks ja staap rinde väejuhatuseks. Samal päeval moodustati uus sõjaväeringkonna juhatus, mis allutati Taga-Kaukaasia rinde sõjanõukogule ning mille ülesandeks oli vägede formeerimine ja mehitamine. Väejuhatus saadeti laiali sama aasta 14. septembril. Uuesti moodustati sõjaväeringkond 28. jaanuaril 1942, mil Kaukaasia rinne jaotati Krimmi rindeks ja Taga-Kaukaasia sõjaväeringkonnaks. 28. aprillil samal aastal reorganiseeriti viimane aga taas Taga-Kaukaasia rindeks. Kolmandat korda loodi sõjaväeringkond 25. mail 1946, mil liideti Bakuu ja Thbilisi sõjaväeringkond, mis olid moodustatud Taga-Kaukaasia rinde baasil 1945. aastal. Staap loodi endise Thbilisi sõjaväeringkonna juhatuse alusel. 1949. aastal lahutati sõjaväeringkonna territooriumist Dagestani ANSV, Põhja-Osseedi ANSV ja Grožnõi oblast ning liidendati Põhja-Kaukaasia sõjaväeringkonnaga. Jaanuaris 1993 reorganiseeriti sõjaväeringkond Venemaa väegrupiks Taga-Kaukaasias.
Sõjaväeringkonna staap asus Thbilisis.
Olümpiaterminal

Olümpiaterminal (soome keeles Olympiaterminaali) on Helsingi Lõunasadama osa, mis ehitati seoses 1952. aasta Helsingi olümpiamängudega. 
Terminali projekteerisid Aarne Hytönen ja Risto-Veikko Luukkonen.
Aastast 1995 liiguvad terminalist laevad ka Tallinna–Helsingi laevaliinil.
Terminali kasutab aastas umbes 1,5 miljonit reisijat.
Eesti Pagar

AS Eesti Pagar (varasema nimega AS ETK Leib) on Eesti toiduainetööstusettevõte; ühtlasi Eesti suurim pagaritööstusettevõte. Ettevõte kasutab oma toodetel kaubamärki Eesti Pagar. Kaubamärk võeti kasutusele 2004.
Ettevõtte peakontor asub Paides aadressil Tööstuse tänav 34.
Omas Kojas

Omas Kojas oli Eesti heavy metal bänd, mis loodi Hiiumaal. Ansambel tegutses aastatel 1986-1991.

Ajalugu

Omas Kojas alustas tegevust 1986. aasta sügisel. Kokku said taas Arvo Haav ja Kalev Räis, kes olid varem koos muusikat teinud eri kollektiivides juba alates 1970. aastatest, ning leidsid, et uued ideed vajavad väljundit. Võrust pärit kitarrist Rein Voitka tõi kaasa kolleegid, vennad Tiit Sedriku ja Mait Sedriku. Trummariks kaubeldi kogemustega Arvi Redi, toonane Magnetic Bandi varu-löökriistamängija - "Mees, kes haaras pulgad, kui Gunnar Graps lavale laulma läks," selgitab pärnakast kitarrist Aivar Vorman, kes tuli hiljem asendama perekondlikel põhjustel lahkunud Voitkat.
Mängiti omaloomingulist muusikat, mida oli Kalevil ja Arvol kogunenud juba arvestataval hulgal. Stiililiselt sobitus see enim hard rocki ja heavy metaliga.  
Koos tegutseti 1991. aastani.
Uljana

Uljana (vene keeles Ульяна) on naisenimi.
2019. aasta seisuga oli see Eestis esinemissageduselt 303. naisenimi. 1. jaanuari 2019 seisuga oli Eestis eesnimi Uljana 503 naisel.
Salad Fingers

"Salad Fingers" on internetis väga suurt populaarsust kogunud kaheksaosaline flash-animatsioon, mille loojaks on David Firth. Süžee kirjutamisel on David Firth teinud koostööd Christian Pickupiga.
Animatsioon paistab silma oma sürreaalsuse ning väga hästi töödeldud helitausta poolest. Helitaustaks on tegelikult David Firthi kitarrimäng, mis on aeglustatud ning tagurpidi pööratud. Kasutatud on ka Aphex Twini ja Brian Eno loomingut.
Mustvee vapp

Mustvee vapp  Jõgeva maakonnas asuva Eesti linna Mustvee vapp.
Vapp on kinnitatud 21. juunil 1993.

Vapi kirjeldus

Hõbedasel kilbil must ankur ja must laineline tüveosa, milles kuldne kala.
1940. aastal valminud Vabariigi Presidendi otsuse kavandis on antud järgmise, praegusest vapist erineva vapi kirjeldus: Mustvee linna vapiks on kilbi välja sinisevärvilisel ülemisel osal, kilbipäisiku ja südamiku lõikejoonel, neljast, horisontaalselt ülestikku asetsevast hõbedasest lauakesest koosnev navigatsioonimärk, koonusekujulisel kuldsel alusel, mille kumbki haru tugineb kilbi külgedest väljaulatuvatele, kuldsetest kividest laotud sadamamuuli otsadele. Kilbi sinise- ja alumise mustavärvilise välja ühtumisjoon muulide vahel, samuti musta välja pind on palistatud laineliste, hõbedaste joontega.

Põhjendus

Vapil kajastub Mustvee linna usk ja linnaelanike tähtsad tegevusalad laevandus ning kalandus.
Lothar Schmid

Lothar Schmid (10. mai 1928 Radebeul – 18. mai 2013 Bamberg) oli saksa malekohtunik ja maletaja,  rahvusvaheline arbiiter (1975), rahvusvaheline suurmeister (1959). 
Ta sai tuntuks mitme male maailmameistrivõistluste tiitlimatši peakohtunikuna (1972. aastal Reykjavíkis peetud Robert Fischeri ja Boriss Spasski, 1978. aastal Baguios Anatoli Karpovi ja Viktor Korchnoi vahel ning 1986. aastal Londonis ja Leningradis mängitud MM-matšil Anatoli Karpovi ja Garri Kasparovi vahel). Schmid oli ka 1992. aastal Sveti Stefanis mitteametliku MM-revanšmatši Fischer–Spasski peaarbiiter. 
Maletajana tuli ta 1941. aastal 13 aasta vanuses Dresdeni meistriks. Mängis korduvalt Lääne-Saksamaa meistrivõistlustel, kus 1949. aastal jagas esikohta, 1955. ja 1959. aastal tuli teiseks. Ta sai 1951. aastal FIDE-lt rahvusvahelise meistri nimetuse. Suurmeistriks sai 31-aastaselt 1959. aastal. 1968. aastal Bambergi turniiril jagas Paul Kerese järel koos valitseva maailmameistri Tigran Petrosjaniga teist kohta.
Schmid mängis Lääne-Saksamaa võistkonna koosseisus 11 maleolümpial (1950–1964, 1968, 1970, 1974). Sai olümpiatel kaks võistkondlikku pronksmedalit (1950, 1964).
Ametiguru

"Ametiguru" on Junior Achievementi Arengufondi veebipõhine majandusõppemäng algklassidele, mille eesmärk on tutvustada õpilasele ameteid, elukutseid ja nendega seotud sõnavara.  
"Ametiguru" sisuks on kirjalikele ja visuaalsetele vihjetele põhinedes terminite äraarvamine. Sõnu on kokku üle 200.  
Mängu "Ametiguru" mängitakse veebikeskkonnas, kus igal õpilasel on oma kasutajakonto.
Järva-Madise kihelkond

Piirkonna ajalugu

1282. aastal on esmakordselt mainitud kuni Liivi sõjani Liivi ordule kuulunud Albu mõisa (Alp). Järva–Madise kihelkonnas on veel mainitud eramõisaid: Vetepere (1539) ja Ageri (1553). Lisaks nendele mõisatele olid kihelkonna territooriumil veel Ahula mõis (1615), Kaalepi mõis (1686), Kurisoo mõis (1585), Orgmetsa mõis (1639), Seidla mõis (1595), Järva–Madise kirikumõis.
1861. aastal oli Albu Järvamaa talurahva vastuhaku keskus, millest kirjutas Eduard Vilde oma romaanis "Prohvet Maltsvet". Maakogukonnaseaduse kehtestamisel 1866. aastal kaotas mõis võimu kogukonna üle. Vallakogukonda määrati seadusega valitsema kogukonna volikogu ja vallavanem. 1866. aasta 16. detsembril valiti Albu vallas esimene kogukonna volikogu.

Kihelkonna alad tänapäeval

Kihelkond kattub umbes 90% ulatuses endise Albu vallaga.
Linnape vald

Linnape vald (saksa keeles Linnapäh) oli vald Järvamaal Ambla kihelkonnas. Vald eksisteeris 1866–1892 ja siis liideti see vald Ambla vallaga.